Si Ongol
Merek Kumaha
Hari semalam Haji Untat bedapat wan Ongol di pasar Kampung Liur. Bedua ne bedapat rahatan di toko bejual mesin kelotok nang sama-sama menukar mesin gasan kelotok bebuhannya. “Merek apa nang ikam tu Ngol,” takon Haji Untat. “Merek nang terkenal Ji ai,” sahut Ongol pina musti banaran. “Iyalah, irit bensin toeh,” ujar Haji Untat. “Iyalah Ji, ngarannya merek terkenal. Hahaha,” ujar Ongol pina peragahan banaran.
Handap kisah, mesin kelotok nang ditukar Ongol semalam sudah dipasang di kelotoknya nang ada dibatang banyu. “Antar kesubarang Ngoool,” ujar Amang Bular. “Berapa kesana Ngol,” takon Utuh Kalubut. “Biasanya coy ai Cuma lima ribu jaaaa,” sahut Ongol. “Kada kelaranganlah Ngol. Biasanya Cuma dua ribu jaaa,” takon Utuh Kalubut. “Bensin naik coy ai. Ongkos ke subarang naik jua eh,” ujar Ongol. “Oke Ngol. Lanjuuutt,” sahut Utuh Kalubut.
Dalam perjalanan membawa urang nang handak menyubarang, tiba-tiba mesin kelotok pun Ongol mendadak kada bebunyi lagi am. “Nah iya am, ada apalagikah neh,” garunum Ongol. “Kenapa mesinnya mati Ngol. Wah, jangan-jangan bensinnya habis alias boros,” takon Amang Bular. “Kada mungkin Mang ai, mesinnya ne merek terkenal pasti am irit bensin eh. Ada-ada ja pian neh,” ujar Ongol pina bemamai-mamai sorangan.
Rahatan kelotok kada bejalan alias mesinnya kada bebunyi lagi, datang ai Haji Untat wan kelotoknya. “Mesinnya kada asli Ngol ai,” ujar sidin. “Cehai pun pian tu Ji ai nang kada asli. Hahaha,” sahut Ongol. “Buktinya pun ikam baya meantar berapa kali kesubarang sudah kada bebunyi lagi am. Hahaha,” ujar Haji Untat kada mau kalah jua.
Merasa penasaran wan merek mesin kelotok lalu ai Ongol membaca tulisan nang ada dimesinnya. “Astagaaaa, merek kumaha. Aku kira tadi yamaha. Waduuuuh,” ujar Ongol sambil menapak wan dahinya sorang. “Hua hahahaha, pasti tesalah merek kalo Ngol,” ujar Haji Untat. “Kalo kaya itu Ngol ai buhan kami umpat Haji Untat ja. Mun mesinnya kada bebunyi lagi eh,” ujar Amang Bular. Apada, masam ai muha Ongol langganan menyubarang pindah kewadah Haji Untat. (*/fin)
- PBS Diminta Antisipasi Karhan
- Akhirnya Wings Air Beroperasi
- SMS Pembaca Radar Sampit 15 Agustus 14
- Sepuluh Alat Berat Dinas PU Rusak
- Penerimaan CPNS Tunggu KemePAN-RB
ewe_Latn sun_Latn bjn_Latn bjn_Latn bjn_Latn bjn_Latn bjn_Latn ind_Latn zsm_Latn ind_Latn ind_Latn ind_Latn